
AJATUKSIA TOKOSIA | 


Minulta pyydettiin TOKO-aiheista juttusar- 
jaa Flattiviestiin ja ajattelin aloittaa siitä, mitä 
itse ajattelen tokon pohjimmiltaan olevan. 
Ajatuksia, treenitapoja ja koulutustyylejähän 
on lukuisia, ja monella eri tavalla voidaan 
päästä samaan päämäärään. Tässä muutamia 
minun ajatuksia tokosta ja tavastani treenata 
koiria. 


Monesti tokosta on muodostunut monille sel- 
lainen ajatus, että se perustuu ainoastaan liik- 
keiden opettamiseen ja suorittamiseen. Siinä 
piilee vain pieni osa totuudesta. Toko perus- 
tuu kyllä sääntöihin ja kokeessa koirat suo- 
rittavat liikkeitä mahdollisimman virheettö- 
mästi ja hyvällä asenteella. Tokoliikkeitä ovat 
esimerkiksi: paikallaolo, seuraaminen, nouto, 
kaukokäskyt, merkin kiertäminen, liikkeestä 
seisominen, istuminen ja maahanmeno, ruu- 
tuun lähettäminen ja useita muita. Ylemmis- 
sä luokissa on yhdistelty alempien luokkien 
liikkeitä yhteen isommiksi kokonaisuuksiksi. 


Liikkeiden opettamisen sijaan toko on kui- 
tenkin suurelta osin koiran motivaation 

rakentamista sekä mielentilan ja vireen hal- 
lintaa. Lisäksi, niin kuin muissakin lajeissa, 
onnistuminen tokossakin perustuu pitkälti 
ohjaajan ja koiran väliseen suhteeseen ja yh- 
teistyöhön. Toko eroaa rodunomaisista la- 
jeista siinä, että koiran motivaatio tokoon ei 
kumpua koirasta itsestään, kuten työskente- 
lyinto metsästyksessä ja nomessa, joissa koira 
toimii vieteillään. Tokossa motivaatio ja työs- 
kentelyasenne etenkin noutajalle on yleen- 
sä opetettava. Tokossa ihannesuoritukseen 
kuuluu se, että liikkeet pitäisi suorittaa alus- 
ta loppuun maksimiteholla, joka koirasta on 
saatavissa irti. Esimerkkinä nouto: Nomessa 
toivotaan, että koira löytää ja saa talteen riis- 
tat mahdollisimman nopeasti ja palauttaa ne 
ohjaajalle ripeästi ilman sen tarkempia kritee- 
reitä. Tokossa taas toivotaan, että koira juok- 
see täysillä kymmenen metrinkin matkan ka- 
pulalle, nappaa kapulan kääntyen vauhdissa 
ja myös palauttaa kapulan täydellä vauhdilla 
laukaten ohjaajan sivulle/eteen saakka istuen 
lopussa nopeasti. Lisäksi koiran paikka sivul- 
la on tarkasti määritelty ja kapulaa tulee pitää 
vakaasti. 


O Marianne Forsell 
- 


Ajattelen tokon rakentuvan pitkälti mieliku- 
vista. Ensimmäiseksi ohjaajalla pitäisi olla 
mielikuva siitä, millaiseksi haluaa koiran ra- 
kentaa. Ilman omaa ajatusta siitä mitä haluaa, 
on vaikea kouluttaa koiraa. Kaikki treenaa- 
minen pitäisi pohjimmiltaan perustua siihen, 
mitä itse pitää tärkeänä. Tokossa arvostelu 
perustuu sääntöihin, mutta silti erityyppisillä 
suorituksilla voi kuitenkin saada hieman eri- 
laisia arvosanoja tuomarista riippuen. Loppu- 
jen lopuksi pisteillä ei pitäisi olla niin suurta 
painoarvoa, vaan sillä miten hyvin pystyy 
kehittämään koiraa kohti sitä, mistä itse pitää 
ja mitä arvostaa. On erilaisia ajatuksia siitä, 
millaiselta haluaisi oman koiran työskente- 
lyn näyttävän: esimerkiksi toinen tavoittelee 
koiraa, joka on varma suorittaja, työskente- 
lee riittävällä tasaisella vauhdilla ja tekee hy- 
vin harvoin virheitä. Toinen arvostaa koiraa, 
joka tekee kaiken aivan täysillä, jolloin joskus 
voidaan mennä vähän ”veitsenterälläkin” 
ja kolmas haluaa jotain siltä väliltä. Omaan 
ihannesuoritukseen pyrkiminen ja sen saa- 
vuttaminen pitäisi merkitä eniten. 


KOKEMUKSET 
Sen lisäksi, että koiralle opetetaan tokoliik- 
keet teknisesti, pitäisi koiralle tarjota koke- 
muksia ja pohtia sitä, millaisia mielikuvia 
koiralle haluaa erilaisista kokemuksista luo- 
da. Alla joitakin esimerkkejä: 


« Treenipaikat: treenikentät, hallit jne. Eri- 
tyisesti nuoren koiran kanssa treenit onnis- 
tumisten kautta ja paljon palkaten. Välillä 
treenipaikoissa voidaan käydä ainoastaan 
syömässä tai leikkimässä. 


« Ihmiset, aplodit, äänet, säät, muut häiriöt 
ovat positiivisia asioita. Erilaiset koesuori- 
tukseen vaikuttavat asiat on kohdattava aina 
treeneissä, eikä ensimmäistä kertaa kokeessa! 
(esimerkiksi yleisö, tuomari ja liikkeenohjaa- 
ja kehässä, erilaiset äänet, treenaaminen kaa- 
tosateessa jne.) 


e Uudessa paikassa treenit onnistuvat aina 
ja haasteet kohdataan tutussa ympäristössä. 
Etenkin nuoren koiran kanssa olisi tärkeää, 
että treenattaessa uusissa paikoissa treenit 
ovat helppoja ja koira onnistuu uusissa pai- 
koissa niin hyvin kuin mahdollista. Pikku- 
hiljaa koiran itseluottamus kasvaa uusia ti- 
lanteita kohtaan. Myöhemmin koira kohtaa 
koetilanteet hyvällä itseluottamuksella, kun 
takana on paljon onnistuneita treenejä eri- 
laisissa paikoissa. Tällöin koira voi kokeessa 
ajatella, että tämä on helppoa esimerkiksi 
ohjaajan jännittämisestä huolimatta. Jos taas 
treenaa aina paljon tutuissa paikoissa ilman 
suurempia häiriötekijöitä tai muuttuvia ele- 
menttejä ja kohtaa haasteita vain kokeissa, voi 
kokeista vähitellen muodostua koiralle juuri 
sellainen mielikuva, jota ei haluta — kokeissa 
työskentely on vaikeaa ja kovinkin erilaista 
kuin tutussa ympäristössä treenaaminen. Täl- 
löin koirasta voi tulla epävarma/hidas/keskit- 
tymätön. 


ASENNE JA MOTIVAATIO 
Monissa asioissa ensin asenteen opettaminen 
ja sitten tekniikka, esimerkiksi: 


« Nouto: ensin vauhti ja asenne, sitten pidon 
ja luovutusasennon opettaminen 

e Ruutu: palkka pitkään ruudussa => halu 
löytää ruutu ja motivaatio juosta täysillä 
ruutuun => myöhemmin ruudun paikan 
opettaminen 

* Luoksetulo: ensin vauhti, ilman alun 
paikallaoloa ja lopun sivulletuloa => 
myöhemmin yhdistetään erikseen opetetut 
palat yhteen liikkeeksi 

e Poikkeuksena mm. paikallaolo, kauko- 
käskyt 


TEKNISET YKSITYISKOHDAT 
Mieti, mitä teknisiä asioita voit ensin opettaa 
ja myös ylläpitää kotona, jolloin kentällä on 


Liikkeiden opettamisen sijaan toko on kuitenkin suurelta osin koiran motivaation 
rakentamista sekä mielentilan ja vireen hallintaa. Lisäksi, niin kuin muissakin la- 
jeissa, onnistuminen tokossakin perustuu pitkälti ohjaajan ja koiran väliseen suh- 
teeseen ja yhteistyöhön. 


mahdollisuus keskittyä enemmän lyhyisiin 
intensiivisiin treeneihin. Perustottelevaisuus- 
koulutus alkaa kotona ja arjesta. Monet asiat, 
kuten kaukokäskyt, kapulan pito, seuraami- 
sen kontaktiharjoitukset, paikallaolon alkeet 
jne. on hyvä aloittaa kotona. 


MUIDEN IHMISTEN JA KOIRIEN 
MERKITYKSETTÖMYYS 
Itse ajattelen, että haluaisin muiden ihmisten 
ja koirien olevan merkityksettömiä koiral- 
le treenitilanteissa. Tähän on mahdollisuus 
vaikuttaa mm. sillä, että tarjoaa erityisesti 


pennulle ja nuorelle koiralle paljon yhdessä- 
oloa vain kahdestaan ohjaajan kanssa, koirat 
kun leimaantuvat helposti esimerkiksi oman 
lauman muihin koiriin. Myös sitä kannattaa 
pohtia, saako koira leikkiä muiden koirien 
kanssa ennen/jälkeen treenien, vai pitäisikö 
ohjaajan olla koiralle se paras leikkikaveri? 


Näihin ylläoleviin teemoihin tiivistyy tokon 
kouluttaminen minun ajatuksissani. Juttusar- 


ja jatkuu seuraavassa Flattiviestissä. 


Marianne 

Ajatuksia TOKOsta ensimmäisessä osassa kerroin omasta ajattelutavastani treenata TOKOa. Tässä toisessa osassa 


keskitytään edelleenkin hieman syvemmälle kuin TOKO-liikkeiden opettamiseen — asioihin, jotka kokonaisuuden 


kannalta ovat tärkeitä ja joita täytyy ylläpitää koiran iästä, tasosta ja luokasta riippumatta. 


SOSIAALINEN PALKKA 
Sosiaalisella palkalla tarkoitetaan ohjaajan 
kehuja ja aitoa tyytyväisyyttä koiraan. Sen 
merkitystä ei ehkä voi liiaksi korostaa. Niin 
monissa arjen tilanteissa kuin myöhemmin 
esimerkiksi koetilanteessa ohjaajalla ei ole 
käytössään makupaloja tai leluja koiran pal- 
kitsemiseksi ja silloin ohjaajalta saadun pa- 
lautteen pitäisi olla koiralle yhtä arvokasta 
kuin välineellinen palkka. 


Tätä kannattaa aloittaa harjoittelemaan jo 
pennun kanssa. Pikkupennut hakeutuvat 
usein luonnostaankin lähelle ohjaajaa ennen 
kuin ne enemmän itsenäistyvät. Jos pentu 
hakee kontaktia ohjaajaan, kannattaa pentua 
kehua tästä ja lisäksi sen voi palkata aktiivi- 
suudesta ohjaajaa kohtaan vielä makupaloin 
tai leikkimällä. Toisinaan voi palkita vain pel- 
källä kehumisella. 


Ohjaaja voi herättää myös pennun huomion 
esimerkiksi lähtemällä peruuttamaan, ja jos 
pentu lähtee seuraamaan ohjaajaa kävele- 
mällä ohjaajan edessä, voidaan tämä palkita 
ensin kehuin ja tämän jälkeen toisinaan myös 
makupaloin tai leikillä. Kehu ei tarkoita vain 
yksittäistä laimeaa sanaa ”Hyvä” vaan on tär- 
keää olla koiraan aidosti tyytyväinen ja osoit- 
taa se koiralle. 


Ohjaajan palautteen tärkeys kannattaa pitää 
mielessä aina TOKOa treenatessa. Toisaal- 
ta opetettaessa teknisiä asioita makupalalla 
ohjaamisen ja palkkaamisen ajoitus on tär- 
keää, mutta aina kun vain pystyy (ts. tilan- 
teissa, joissa koira jo osaa eikä enää tarvitse 
ohjaamista), niin kannattaa koira ensin ke- 
hua kunnolla ja tämän jälkeen vasta kaivaa 
makupalat esiin. Tällöin tulee huomaamatta 
vahvistaneeksi ohjaajalta saadun palautteen 
merkitystä. 


FOKUS OHJAAJAAN JA ENERGIA 
Koiraa treenatessa on mielestäni ensisijaisen 
tärkeää, että se on keskittynyt täysillä ohjaa- 
jaansa. Pennun kanssa se lähtee hyvin pie- 
nestä: kun harjoitellaan, pidetään treenit niin 
lyhyinä ja intensiivisinä, että keskittyminen, 
into ja energia kantaa alusta loppuun (puhu- 
taan muutamasta minuutista). Itse ajattelen, 


4 Flarriviesrin Kesä-Extra 202 | 


että varsinkin nuoren koiran kanssa TOKOa 
treenatessa koiran innon pitäisi treenin alussa 
ja lopussa olla yhtä korkealla. Tavoitteena on 
pyrkiä luomaan koiralle mielikuva siitä, että 
treenit (ja myöhemmin liikkeet) suoritetaan 
parhaalla mahdollisella energialla. 


Itse haluan myös osoittaa pennulle 
muutaman fokukseen liittyvän, TOKO- 
kentällä tärkeänä pitämäni säännön 

jo varhain: muiden ihmisten ja koirien 
merkityksettömyys sekä se, että kentällä 


ei haistella? 


Vieraat ihmiset on mahdollista lisätä häiriök- 
si heti, kun pentu on vähän saanut juonesta 
kiinni, että siltä halutaan aktiivisuutta ohjaa- 
jaa kohtaan. Samalla minulla on mahdolli- 
suus myös kertoa, mitä en halua (minkään- 
laista huomiota muihin ihmisiin). Tämänkin 
voi tehdä esimerkiksi peruuttamalla ja pentu 
kävelee kontaktissa ohjaajan edessä, muu- 
tama ihminen seisomassa jossain lähellä ja 
lähdetään ohittamaan niitä. Jos pentu yrittää 
lähteä ihmisten luo, voi sille tässä tilanteessa 
kertoa, että tuo ei ole sitä mitä halutaan ja 
kun pentu kääntää taas huomion ohjaajaansa, 
palkita se kunnon kehuilla, silityksin ja lisäksi 
makupaloin. 


Samalla tavalla olen menetellyt haistelun 
kanssa: jos kuono painuu maahan, voi pen- 
nulle sanoa napakasti ei? ja kun pentu kään- 
tää huomion ohjaajaan, voi ohjaaja kyykistyä 
palkkaamaan pennun. Ohjaajan mustavalkoi- 
suus on tässä kaiken perusta. 


Intensiivisen treenin kannalta on ensiarvoi- 
sen tärkeää, että myös ohjaajan on heittäy- 
dyttävä treeniin sataprosenttisesti. Jos odo- 
tamme koirien antavan itsestään kaikkensa, 
on meidän ohjaajina tehtävä myös samoin 
— niin treenatessa kuin kisatilanteissa. Se, 
millaista heittäytymistä ohjaajalta milloinkin 
vaaditaan, riippuu vähän koiran iästä ja osaa- 
mistasosta. Pennun ja nuoren koiran kanssa 
treenaamisessa täytyy yleensä itse olla aika 
aktiivinen, auttaa ja ohjata koiraa tekemään 
oikein. Myöhemmin, kun koiran osaamistaso 


Intensiivisen treenin kannalta on ensi- 
arvoisen tärkeää, että myös ohjaajan on 
heittäydyttävä treeniin sataprosenttises- 

ti. Jos odotamme koirien antavan itses- 

tään kaikkensa, on meidän ohjaajina 
tehtävä myös samoin - niin treenatessa 
kuin kisatilanteissa? 


ja motivaatio nousee tekemistä kohtaan, oh- 
jaajan rooli usein muuttuu passiivisemmaksi 
(ei enää tarvitse innostaa koiraa niin paljoa). 
Heittäytyminen on enemmänkin sitä, että oh- 
jaajan täytyy keskittyä täysillä koiraan ja yh- 
dessä tekemiseen ja olla koko ajan tilanteen 
tasalla. Esimerkiksi TOKO-kokeessa liikkei- 
den aikana koiralle ei saa puhua ja ohjaajan 
täytyy olla aika eleetön, mutta silti koiran 
täytyy olla energinen ja työskennellä inten- 
siivisesti. Liikkeiden välissä ohjaaja saa kyllä 
kehua ja kiittää koiraa. 


Toki täytyy osata myös lukea omaa koiraa 
— toiset yksilöt tarvitsevat alusta asti keskit- 
tymis-/rauhoittumistreenejä enemmän kuin 
toiset. 


Yleisesti kuitenkin, kun miettii flattia TO- 
KoOssa ja sitä miksi keskittyminen siellä her- 
paantuu — löytyy syy usein siitä, että koirien 
motivaatio tekemistä kohtaan on liian mata- 
la. Koira voi ehtiä huomaamaan perhoset ja 
kärpäset juostessaan ruutuun, seuraamisessa 
vilkuilla yleisöä tai kaukokäskyissä tarvita 
useamman käskyn noustakseen maasta ylös 
katsellessaan ja kuunnellessaan viereisessä 
kehässä työskentelevää koirakkoa. Usein on- 
gelmaa lähdetään korjaamaan sillä, että ruve- 
taan treenaamaan rauhoittumista tai työstä- 
mään ”kurinalaisempaa” tekemistä sen sijaan, 
että ruvettaisiinkin nostamaan itsevarmuutta 
ja intoa tekemiseen. Jos into tekemiseen on 
kova ja koira aidosti odottaa ohjaajan seuraa- 
vaa käskyä ja tehtävää, silloin se ei ime ympä- 
ristöstä niin paljon häiriötä itseensä, ja fokus 
ja energia suuntautuvat enemmän omaan te- 
kemiseen. 


- Marianne 


OsSenni Husso 

PERUSASENTO — MAAILMAN PARAS JA TURVALLISIN PAIKKA KOIRALLE 
Perusasennolla tarkoitetaan sitä, että koira istuu suorassa ohjaajan vasemmalla 
sivulla lapa ohjaajan polven kohdalla. Asennon on oltava riittävän tiivis, mutta 
koira ei saisi nojata ohjaajaan. Perusasento on paikka, jonka haluaisin olevan 
koiralle maailman paras ja turvallisin, mutta toisaalta myös ”pääsylippu” kaik- 
keen mukavaan tekemiseen. 


TOKOSSA JOKAINEN LIIKE ALKAA JA PÄÄTTYY PERUSASENTOON 
Tässä on yksi syy siihen, miksi sivulletuloon ja erityisesti halukkaaseen sellai- 
seen, kannattaa panostaa. Voisi ajatella, että sivulletulon ollessa lopulta ”valmis”, 
se näyttää siltä, että esim. koetilanteessa liikkeen alussa siihen ei tarvitse kiin- 
nittää mitään huomiota. Se vain tapahtuu vaivatta. Koiraa ei tarvitse välttämät- 
tä käskeä tulemaan sivulle ollenkaan tai ei ainakaan useammalla kuin yhdellä 
käskyllä, vaan koira haluaa hakeutua sivulle itse. Jos sivulletulosta muodostuu 
iso juttu ennen liikkeen aloittamista ja koiraa joudutaan ”kalastelemaan” sivulle, 
se syö energiaa ja keskittymistä myös tulevasta liikkeestä — sekä koiralta että 
ohjaajalta. 


SIVULLETULON KRITEERIT JA KAKSI ERILAISTA TAPAA 
Sivulletulo kannattaa opettaa koiralle teknisesti varmaksi, jotta koira tietää kri- 
teerit ja ei epävarmuuden vuoksi ole hitaampi/haluttomampi. Kriteereitä ovat 
mm. suoruus, riittävä tiiviys ja oikea asenne. Paljon toistoja opetusvaiheessa, 
mutta kerrallaan vain sen verran, että sivulletulo säilyy aina yhtä ”siistinä juttu- 
na” koiran mielestä. 


On olemassa kaksi erilaista tapaa tulla sivulle. Koira voi tulla sivulle ”kiepsah- 
tamalla” ohjaajan edestä tai vaihtoehtoisesti kiertämällä ohjaajan takaa. Maku- 
asioita kumman tavan valitsee. Voi myös opettaa molemmat tavat omilla käs- 
kyillään. Liikkeiden lopussa (mm. luoksetulo ja noudot) yksi tärkeä kriteeri on 
myös se, ettei koira saisi sivulle tullessaan törmätä ohjaajaan. Varsinkin isompi- 
en koirien voi olla helpompi tulla törmäämättä sivulle takakautta. Toisaalta taas 
edestä sivulletulon etu on se, että koira ei ”häviä” missään vaiheessa ohjaajan 
näköpiiristä. 


Sivulletuloa opettaessani yritän välttää suuria käsi-/vartaloapuja, laajoja kaaria 
ja isoja apuaskeleita alusta saakka. Siksi opetan edestä sivulletulon palasissa — 
ensin pelkkä kiepsahdus. Koira istumaan ja itse asetun koiran hännäntyven vie- 
reen, niin että koira jää vasemmalle sivulleni, mutta koiran kuono vastakkaiseen 
suuntaan kuin oma katseeni. Tästä on helppo kiepsauttaa koira 180 astetta si- 
vulle pienen käsiohjauksen kera ja yhdistää tähän käsky. Kun tähän tulee paljon 
toistoja, koira yleensä rupeaa myöhemmin tarjoamaan tätä kiepsahdusta ilman 
apujakin ja vähitellen ohjaaja voi siirtyä esimerkiksi koiran kyljen kohdalle 
(edelleen ohjaajan ja koiran katseet vastakkaisiin suuntiin) ja myöhemmin koi- 
ran eteen seisomaan. Mitä vähemmän apuja joutuu käyttämään sitä enemmän 
koira tulee oivaltaneeksi itse. 


SIVULLETULON JA LIIKKEIDEN ALKUJEN TÄRKEYS 
Sivulletuloja kannattaa vahvistaa paljon, ja tämä on hyvä muistaa kokeneem- 
mankin koiran kanssa. Helposti nimittäin käy niin, että unohdamme sivulletu- 
lojen ja liikkeiden alkujen tärkeyden sekä niiden kehumisen/palkkaamisen siinä 
vaiheessa, kun koira jo osaa sivulletulon, ja päähuomio siirtyy muihin asioihin. 
Tällöin sivulletulosta voi huomaamatta muodostua pakollinen välivaihe ennen 
itse liikkeitä, sen sijaan että liikkeiden alkujen arvo pitäisi olla koiralle yhtä kor- 
kea kuin itse liikkeen. Koetilanteessakin voi ehtiä välillä kehua koiran hyvästä 
sivulletulosta ennen kuin liikkeenohjaaja kertoo liikkeen alkavan. Jännittäessä 
tämä voi helposti unohtua, mutta palaute voi olla koiralle ensiarvoisen tärkeää. 


Perusasento on myös tärkein rakennuselementti seuraamiselle; 
siitä lisää seuraavilla sivuilla. - Marianne 

TOKO — SEURAAMINEN 


Seuraaminen: TOKO-säännöt kertovat seuraamisesta seuraavaa: ”Koiran tulee seurata ohjaajaa tämän vasemmalla 


puolella ja koiran lavan tulee olla ohjaajan polven kohdalla. Koiran tulee seurata ohjaajaa halukkaasti. Ohjaajan tulee 


liikuttaa käsiään ja jalkojaan luontevasti kaikissa liikkeissä. Kaikenlainen poikkeaminen toivotusta ihannesuorituksesta, 


kuten vinkuminen, haukkuminen, hyppiminen, leikkiminen, hidastelu ja edistäminen alentavat arvosanaa. Kontaktin 


puute ja ylimääräiset käskyt ovat virheitä.” 


Ajattelen TOKO-seuraamisen perustan ole- 
van juurikin halukkuus, kontakti ja oikea 
paikka/riittävä tiiviys. Kaikki nämä kolme 
asiaa ovat yhteydessä toisiinsa: Kun koira on 
intensiivisessä kontaktissa ohjaajaan, seuraa- 
mispaikka on tällöin yleensä hyvinkin lähellä 
ohjaajaa. Toisaalta kun koiran motivaatio on 
hyvä, se edesauttaa kontaktin herpaantumat- 
tomuuteen ja koiran halukkuuteen työsken- 
nellä ohjaajansa kanssa. 


VAHVAN KONTAKTIN RAKENTAMINEN 
TOKO-seuraamisen suurin ero NOMEn/ar- 
jen seuraamiseen verrattuna on juurikin kon- 
takti. Lisäksi usein NOME-puolella ja arjessa 
seuraamiset voivat olla hieman väljempiä, 
toki tämäkin riippuu ihan siitä minkälaiset 
kriteerit kukin ohjaaja seuraamiselle asettaa. 


Yksi tapa lähteä opettamaan TOKO-seuraa- 
mista, on opettaa koiralle vahva kontakti pai- 
kallaan perusasennossa ohjaajan vasemmalla 
sivulla. Seuraaminenhan on pohjimmiltaan 
perusasennon ja kontaktin pitämistä liik- 
keessä. 


Voidaan kärjistetysti ajatella, että mikäli koi- 
ra ei pysty sivulla istuen pitämään kontaktia 
ohjaajaan sitä aikaa, jonka seuraamiskaavio 
kestäisi, se harvemmin pystyy siihen liik- 
keessäkään. Liikkeessä kontaktin pitäminen 
on usein vaikeampaa, koska koiran täytyy 
kävellä tai juosta samanaikaisesti. 


Kontakti ei myöskään tarkoita välttämättä 
katsekontaktia ohjaajan silmiin, vaan kontak- 
ti voi suuntautua ennemmin esim. kainaloon 
tms. Sellaisilla koirilla, joilla katsekontakti 
on voimakkaasti ohjaajan kasvoihin/silmiin, 
koirat helposti poikittavat tai seuraavat liian 
edessä, koska eivät pysty näkemään seuraa- 
misen aikana ohjaajan kasvoja ilman edistä- 
mistä. 


Alussa odotetaan, että koira sivulla istues- 


saan vilkaisee ylöspäin ohjaajaan ja koira pal- 
kataan. Palkan suunta on ensisijaisen tärkeä 

kontaktin ja oikean paikan vahvistamisen 
kannalta. Palkan voi antaa koiralle ohjaajan 
vasemman kyljen kohdalta, niin että koira 
joutuu hieman kurottamaan palkkaa tai jopa 
hypähtämään etutassut irti maasta saavut- 
taakseen palkan. 


Palkan suunta on ensisijaisen 

tärkeä kontaktin ja oikean paikan 
vahvistamisen kannalta. Palkan voi 
antaa koiralle ohjaajan vasemman 
kyljen kohdalta, niin että koira joutuu 
hieman kurottamaan palkkaa tai jopa 
hypähtämään etutassut irti maasta 
saavuttaakseen palkan? 


Sen lisäksi, että palkkauksella vahvistetaan 
oikeaa paikkaa ja koiran pään asentoa ylös- 
päin, on tällä myös aktivoiva merkitys. Jot- 
ta perusasennossa istumisesta ja kontaktin 
pitämisestä muodostuisi mahdollisimman 
motivoivaa koiralle, ei vain tarjoilla nameja 
koiran nenän eteen, vaan koira joutuu akti- 
voitumaan palkan saavuttaakseen. 


Toisinaan koiraa voidaan palkata tässä myös 
lelulla, esimerkiksi tiputtamalla koiralle lelu 
kainalosta. Makupaloissa on kuitenkin se 
hyvä puoli, että saadaan paljon toistoja lyhy- 
essä ajassa — leikkiminen ja lelun poisottami- 
nen aina vähän katkaisevat hetkeksi sen, mitä 
oltiin tekemässä. 


Aluksi kontaktiin riittää vilkaisu ohjaajaan 
ja pikkuhiljaa aikaa lähdetään kasvattamaan: 
välillä palkan saa puolen sekunnin kontak- 
tissa pysymisen jälkeen, välillä 15 sekunnin 
jälkeen, toisinaan jotain siltä väliltä jne. Kun 
aika pitenee, on tärkeää myös välillä kertoa 
koiralle kehuin, että ”Tämä on sitä mitä halu- 
taan”. Ei kuitenkaan niin, että kehutaan esim. 
puoli minuuttia koko ajan koiran ollessa 
kontaktissa. 


'Jatkon kannalta on tärkeää, että 
koira oppii ymmärtämään myös sen, 
että ohjaajan ollessa hiljaa, kaikki on 

hyvin ja se tekee oikein” 


On tärkeää jatkon kannalta, että koira ym- 
märtää myös sen, että ohjaajan ollessa hiljaa, 
kaikki on hyvin ja se tekee oikein. Kun koira 
on ymmärtänyt jutun juonen ja tarjoaa aktii- 
visesti kontaktia sivulla muutaman sekunnin 
ajan, voidaan mukaan liittää myös ”seuraa”- 


käsky. 


Ennen liikkeelle lähtöä kannattaa koiralle 
opettaa myös paikallaan käännöksiä ja taka- 
osan käyttöä erilaisin harjoittein. Lisäksi, kun 
kontakti onnistuu paikallaan häiriöttömis- 
sä olosuhteissa, voidaan samaa asiaa ruveta 
treenaamaan myös häiriössä. Tavoitteena on 
luoda koiralle sellainen mielikuva, että mitä 
enemmän häiriötä, sitä voimakkaammin 
koira haluaa pysyä kontaktissa ja seurata. 


Tavoitteena on luoda koiralle 
sellainen mielikuva, että mitä enem- 
män häiriötä, sitä voimakkaammin 
koira haluaa pysyä kontaktissa ja 
seurata. 


Sitten kun edellä kuvattuja palasia on tree- 
nattu erikseen, voidaan palaset yhdistää ja 
lähteä askel kerrallaan liikkeelle: edelleenkin 
palkaten ylöspäin ja vaihdellen seuraamis- 
matkaa niin, että koira onnistuu ja motivaa- 
tio pysyy aina korkealla. 


Erilaisia tapoja opettaa TOKO-liikkeitä on 
lukuisia. Tässä siis vain yksi mahdollinen 


tapa luoda pohjia seuraamiselle. 


- Marianne 

TOKO — MAAHANMENO 


. käskystä. 


Maahanmeno on osa hyvin montaa TOKO-liikettä, mm. 

- Paikallamakuu: 
Ohjaajat käskevät koirat perusasennosta maahan yksi kerrallaan 
ja koirat jätetään paikalleen ohjaajien poistuessa 15 metrin pää- 
hän minuutin ajaksi (ALO) tai näkösuojaan kahden minuutin 
ajaksi (VOD). 

- Kaukokäskyt (ALO-EVL): 
Koiran tulee vaihtaa asentoja (x kertaa istu/seiso/maahan luo- 
kasta riippuen) ohjaajan käskyjen mukaisesti ja sen tulee pysyä 
alkuperäisellä paikallaan. Koiran ja ohjaajan etäisyys toisistaan 
on 2-15 metriä luokasta riippuen. 

- Maahanmeno seuraamisen yhteydessä (ALO-EVL) 

- Maahanmeno luoksetulon yhteydessä (EVL) 

- Maahanmeno merkin kierron jälkeen (EVL) 

Kaikkein toivottavinta olisi, että koira suorittaa maahanmenon heti 

käskyn saatuaan, halukkaasti ja ripeästi. Yksi selkeä kriteeri koiralle 


voisi olla se, että maahanmeno tehdään yksiosaisesti - molemmat 
tassut osuvat maahan samanaikaisesti. 


10 Flarriviestin Kesä-Extra 202 | 


Kuvat O Senni Husso 


Kuva 20(-4). Istumisesta maa- 
% hanmeno yksiosaisena. 

MAAHANMENO ISTUMISESTA 

Tätä voi lähteä harjoittelemaan esimerkiksi niin, että opettaa koiran 
istuessaan nostamaan ensin etutassut ylös maasta. Tähän voi opettaa 
oman käskynsä, joka tarkoittaa etujalkojen ”pomputtamista” istuessa 
(kuva 1). Kun koira on sisäistänyt tämän, ohjataan koira makupa- 
lan avulla kurottamaan ylöspäin ja irrottamaan tassunsa maasta, ja 
tämän jälkeen ohjataan koira maahan viemällä käsi nopeasti ja suo- 
raviivaisesti alas. 


Tätä voi harjoitella ensin niin, että koiran on ohjaajan edessä ja myö- 
hemmin samalla ajatuksella niin, että koira on ohjaajan sivulla (ku- 
vat 2-4). 


MAAHANMENO SEURAAMISEN YHTEYDESSÄ 
Maahanmeno seuraamisen yhteydessä kannattaa opettaa ensin erik- 
seen ilman seuraamista, esimerkiksi niin, että ohjaaja peruuttaa ja 
koira kävelee ohjaajan edessä katse kohti ohjaajaansa. Kävelyn yh- 
teydessä voi koiran ensin ohjata kurottamaan ylöspäin etutassut 
hieman irti maasta ja tämä jälkeen ohjataan kädellä alaspäin koira 
maahan. Vaihtoehtoisesti koiralle voi rakentaa pohjaa liikkeestä 
maahanmenolle myös pomputtamalla koiraa ohjaajan edessä, ja koi- 
ran ponnistettua ylöspäin ohjataan koira maahan. 


Jos koira ohjataan istuma-asennosta tai liikkeestä maahan viemällä 
pelkästään vain kättä alaspäin, voi maahanmenosta tulla hieman hi- 
das ja moniosainen. Tämä riippuu toki täysin koirasta, jotkut voivat 
tarjota myös luonnostaan oikeaa tekniikkaa tähän. 


Edellä kuvatulla opetustavalla (kurotus/pomppu ylöspäin ennen 
maahanmenoa), pyritään opetusvaiheessa luomaan koiralle ajatus 
siitä, että maahanmeno tehdään voimalla, nopeasti ja aina yksiosai- 
sena. Muut versiot maahanmenoista jätetään palkitsematta, mikäli 


Kuva 5. Maahanmeno 
liikkeen yhteydessä 
pompun kautta. 


kriteerinä halutaan pitää yksiosaisuutta. Maahanmenot täytyy ope- 
tusvaiheessa kärsivällisesti auttaa onnistumaan pitkän aikaa ja vasta 
myöhemmin häivytetään käsiavut pois. 

— Marianne 


Kaikkein toivottavinta olisi, että koira suorittaa maahanmenon heti käskyn saatuaan, halukkaasti ja ripeästi. 
Yksi selkeä kriteeri koiralle voisi olla se, että maahanmeno tehdään yksiosaisesti —- molemmat tassut osuvat 


maahan samanaikaisesti. 

TOKO — TAKAPALKKA 


Edellisessä artikkelissa kerroin hieman maahanmenon opettamisesta. Jos halutaan vaatia napakka yksiosainen 
maahanmeno, on kriteereistä pidettävä kiinni ja koira on ohjattava ”kuonosta pitäen” lukuisia kertoja maahan, jotta 


oikea tapa tehdä maahanmenoa painuisi koiran lihasmuistiin. 


Kuinka sitten päästä eroon käsiavuista ja 
saada etäisyyttä koiran ja ohjaajan välille? 


Kuva 1. Takapalkan opettaminen ja 
kääntymissuunnan määrääminen. 


Yksi keino tähän on opettaa koiralle taka- 
palkka — sijoittaa siis palkka koiran taakse 
sen sijaan, että se annettaisiin ohjaajan kä- 
destä. Takapalkkaa voi hyödyntää monessa 
asiassa, jossa koiran halutaan ajattelevan 
muuhun suuntaan kuin kohti ohjaajaansa. 
Esimerkiksi luoksetulon pysäytyksissä tai 
seuraamisen yhteydessä tehtävissä jäävis- 
sä liikkeissä (seiso, istu, maahan) voi myös 
käyttää hyödyksi takapalkkaa. Koiran ei 
haluta näissä liikkeissä käskyn saatuaan jat- 
kavan askeltakaan matkaa ohjaajaa kohti / 
ohjaajan mukana. 


Palkkana voi käyttää makupalaa kupissa 
koiran takana tai vaihtoehtoisesti lelua. Koi- 
rat ovat yleensä toispuoleisia eli kääntyvät 
ympäri esimerkiksi pysähtyessään usein 
aina samaa kautta. 


Yhtä lailla takapalkan kanssa voi käydä hel- 
posti niin, että koira kääntyy palkalle aina 
saman puolen kautta. Myöhemmin tämä 4 
voi aiheuttaa liikkeissä vinoutta koiran —- Kuva 2. Takapalkan opettaminen ja 
luonnolliseen kääntymissuuntaan. Tämän A kääntymissuunnan määrääminen: 
vuoksi koiralle kannattaa opettaa käänty- - a + 040 
minen takapalkalle niin, että ohjaaja määrää 
mitä kautta koira pyörähtää palkalle: esim. 
käsimerkit, jotka erottavat kumpaa kautta 
koiran halutaan kääntyvän. Takapalkalle voi 
lisäksi opettaa oman käskynsä. (kuvat 1-2) 


Jos koiralla on suuri odotusarvo palkkaa 
kohtaan ja se olisi hieman vinossa vasem- 
malle, koira kannattaa määrätä kääntyvän 
palkalle oikean kautta. Ja vastaavasti toisin 
päin: jos koira on yhtään vinossa oikealle, 
kääntyminen kannattaa määrätä vasemman 
kautta. Vähitellen koiralle muodostuu ajatus 
suoruudesta -> ei ole kannattavaa olla vino 
kumpaankaan suuntaan, sillä vapautus ta- 
pahtuu aina päinvastaiseen suuntaan. 


Ensin tämä opetetaan ohjaajan ollessa hyvin 
lähellä koiraa ja vähitellen niin, että kään- 

*Takapalkkaa voi hyödyntää monessa asiassa, jossa koiran halutaan ajattelevan muuhun suun- 


taan kuin kohti ohjaajaansa. Esimerkiksi luoksetulon pysäytyksissä tai seuraamisen yhteydessä 


tyminen määrätyn suunnan kautta toimii 
myös kauempaa. 


Kun pohjat takapalkalle on rakennettu, voi 
sitä ruveta hyödyntämään liikkeiden ope- 
tuksessa. Otetaan esimerkiksi edellä mainit- 
tu maahanmeno ja käsiavun häivytys tästä. 


Laitetaan palkka koiran taakse ja ohjaaja 
asettuu tämän jälkeen koiran eteen. Ohjaa- 
jalla voi olla myös makupala kädessään ja 
koira ohjataan käskyn kera napakasti maa- 
han. Koiran mentyä maahan, ei palkkaa 
annetakaan ohjaajan kädestä, vaan ohjaaja 
antaa koiralle luvan vapautua taakse mää- 
rätyn suunnan kautta. Satunnaisesti palkan 
voi antaa myös ohjaajan kädestä, jotta koira 
seuraisi käsiapua edelleen halukkaasti. (ku- 
vat 3-4) 


Seuraava vaihe on se, että ohjaajalla ei enää 
ole makupalaa kädessään, vaan ohjaus ta- 
pahtuu pelkällä kädellä ja tämän jälkeen 
vapautus taakse. 


Ensin ohjaus voi tapahtua ohjaajan olles- 
sa kyykyssä koiran edessä ja sitten seisoen 
koiran edessä, ja vähitellen käsiohjaus ei 
enää ulotu maahan saakka. Kun tämäkin 
onnistuu, voidaan ruveta ottamaan etäisyyt- 
tä koiraan, mutta niin pienin askelin, että 
maahanmeno säilyy kriteerien mukaisena 
etäisyydestä huolimatta. 


Takapalkan etu on myös siinä, että koira ru- 
peaa yleensä kuuntelemaan paremmin itse 
käskyjä, kun kaikki ajattelu ei ole enää kiin- 
ni makupalaohjauksessa. 


Lisäksi kontrolli taakse vapautumiseen py- 
syy koko ajan yllä ohjaajan ja koiran välises- 
tä etäisyydestä huolimatta, sillä palkalle saa 
vapautua vain luvan kanssa ja kääntyminen 
tapahtuu ohjaajan määräämin kriteerein. 


- Marianne 


tehtävissä jäävissä liikkeissä..? 


Kuva 3. Maahanmeno kädellä 
ja namilla avustaen... 


Kuva 4. ..., jonka jälkeen 
vapautus takapalkalle. 

TOKO — KAPULAN PIIO 


TOKOSSA KAPULAN PITO TAI NOUTO 
SISÄLTYY JOKAISEEN KOELUOKKAAN: 


- Alokasluokka: Kapulan pitäminen 

- Avoin luokka: Tasamaanouto (ohjaaja 
heittää kapulan) 

- Voittajaluokka: Ohjattu nouto, hyppynouto 
metallikapulalla, tunnistusnouto 

- Frikoisvoittajaluokka: Ohjattu nouto; 
merkin kiertäminen, pysähtyminen ja 
ohjattu noutaminen esteen yli hypäten, 
tunnistusnouto 


Noutajalle noudettavaan esineeseen tarttu- 
minen ja noutaminen ovat melko luontaisia 
asioita. Toisaalta TOKO-noudossa on nouta- 
jallekin hyvin monta opetettavaa asiaa. Puu- 
kapulalla ei ole noutajalle sellaista arvoa kuin 
esimerkiksi riistalla, jota se haluaa noutaa jo 
ihan viettiensä puolesta. Lisäksi TOKOssa 
vaaditaan voimakasta työskentelyä ja nope- 
utta lyhyilläkin matkoilla, mikä noutajalle 
harvemmin rakentuu ihan itsestään. Myös 
kapulan pidon pitäisi olla vakaa — ei kapulan 
pureskelua tai liian löysää otetta. 


SEURAAVASSA MUUTAMIA 
AJATUKSIANI PIDON OPETTAMISESTA: 


Koiran täytyy haluta tarttua kapulaan. 
Ensin voidaan esimerkiksi hieman saalistuttaa 
koiraa kapulan perässä niin, että kapula on 
ohjaajan kädessä tai narun päässä. Annetaan 
koiran voittaa vauhdista kapula itselleen. Ke- 
hutaan koiraa ja annetaan koiran tarjota ka- 
pulaa ohjaajalleen. Tarkoituksena on alkuun 
vain antaa koiran tutustua kapulaan ja nostaa 
motivaatiota kapulaa kohtaan. 


Myöhemmin voidaan em. tavalla viedä ensin 
kapulaa poispäin koirasta saalistuttamalla, tä- 
män jälkeen ”istu”-käsky ja annetaan kapula 
hetkeksi koiralle. Ei työnnetä kapulaa koiran 
suuhun, vaan koiran pitäisi itse olla halukas 
tarttumaan siihen. 


Ajan kasvattaminen kapulan pitämiseen. 
Aikaa ja rauhaa kapulan pitämiseen voidaan 
saada esim. makupalasta luopumisen avulla. 
Luopuminen kannattaa opettaa ensin ilman 
kapulaa. Koiran pitäisi siis pystyä olemaan 
paikallaan, rauhoittumaan ja patoamaan 
ohjaajan avoimessa kädessä oleviin maku- 

paloihin useiden sekuntien ajan (kuvat 1 ja 
2). Aina lopuksi koira pääse syömään luvan 
kanssa makupalat ohjaajan kädestä. Koira 
voi pitää kontaktia ohjaajaan tai katsoa maku- 
paloja. Tärkeintä on se, että koiralla on korkea 
odotusarvo palkkaan. Myöhemmin koiral- 
le annetaan kapula suuhun ja tehdään sama 
treeni. Ohjaajalla on makupalat kädessään ja 
kun pito on hyvä ja vakaa -> ”jes” -> koira saa 
tiputtaa kapulan ja syödä makupalat ohjaajan 
kädestä. Vähitellen kasvatetaan sekunteja ka- 
pulan ottamisen ja palkkaamisen välillä. 


Palkkasanan opettaminen. 

On hyödyllistä opettaa koiralle jokin palk- 
kasana (esim. omille koirilleni käytän ”jes”). 
Tämä sana tarkoittaa koirilleni, että juuri 
tämä mitä nyt teet, on oikein ja saat siitä pal- 
kan. Omassa ajattelumaailmassani kehu ei ole 
koskaan vapautus, vaan tekeminen jatkuu. Sii- 
nä piilee kehumisen ja ”jes”-sanan ero. 


Otetaan esimerkkinä pito. Kun koira pitää 
kapulaa, sitä kehutaan hyvästä pidosta, mutta 
silti pito jatkuu. Jos halutaan lopuksi palki- 
ta hyvä pito makupalalla tai lelulla, tarvitaan 
palkkasanaa: ”jes” -> koira saa tiputtaa tällöin 
kapulan ja ottaa makupalan/lelun palkaksi. 
Jos koiralle annetaan irrotus-käsky (”irti” / 
”kiitos”) ja annetaan palkka tämän jälkeen, 
koira tulee palkituksi siitä, että se sylkäisee ka- 
pulan, ei itse pidosta. 


Ohjaajan tarttuminen kapulaan 
ei tarkoita irrotusta. 

Tämä on yksi tärkeä pointti, miksi en itse 
myöskään tartu koiralla olevaan kapulaan 
opetuksen alkuvaiheessa. En halua koiralle 
sitä mielikuvaa, että ohjaajan käsien lähesty- 
minen kapulaa tarkoittaisi löystyvää otetta tai 
kapulan tiputtamista. 


Tätä on hyvä lähteä harjoittelemaan siinä vai- 
heessa, kun koiralla on jo jonkinlainen aja- 
tus pidosta. Viedään kädet kapulan laipoille, 
aluksi vain pikaisesti. Myöhemmin ohjaaja voi 
tarttua kapulasta ja koiran pitää silti jatkaa pi- 
tämistä. Opetusvaiheessa vien kädet kapulalle, 
otan kädet pois, kehun koiraa ja tämän jälkeen 
”jes” -> pito on kuitattu ja koiraa saa palkan. 


Haasteita, kuuliaisuus, tarkkuus. 
Myöhemmin, jo osaavamman koiran kanssa 
teen usein treeneissä korostetusti niin, että 
otan kiinni kapulasta, odotan hetken, jonka 
jälkeen sanon ”kiitos” ja otan kapulan. Toi- 
sinaan muistutan koiraa pidon tärkeydestä 
viemällä kädet kapulalle, voin hieman vetää- 
kin kapulaa sivusuuntaan ja koira ei saa silti 
irrottaa ennen ”kiitos”- tai ”jes”-sanaa. 


Toisinaan saatan haastaa koiraa myös sillä, 
että tarttuessani kapulaan sanonkin jonkun 
muun sanan, joka ei merkitse koiralle mitään, 
esim. ”kirppu” tai ”kiire” ja vasta tämän jäl- 
keen ”kiitos”. Koiran on aina siis kuunneltava 
käskyjä viimeiseen kirjaimeen saakka. Pienillä 
asioilla on mahdollisuus pitää kuuliaisuutta ja 
tarkkuutta yllä. Koirat niin helposti rupeavat 
olettamaan asioita, jos ne toistuvat aina saman 
kaavan mukaan. 


Mustavalkoisuus ja selkeys pidon opettamisessa 
on siis kaikkein tärkeintä. 
TOKO-kokeissa ohjaajan tarttuminen kapu- 
laan ja irrotus-käsky tulisivat tapahtua aika 
samanaikaisesti. Treeneissä haluan kuitenkin 
korostaa rauhallisen luovutuksen tärkeyttä 
koirilleni. Nämä ovat taas vain omia ajatuk- 
siani tästä aiheesta, erilaisia opetustapoja on 

lukuisia :) 
- Marianne 

KASKYJEN KUUNTELEMINEN 


JA EROTTELU 


On olemassa liuta käskyjä, joita opetamme 
koirillemme niiden elämän aikana. Huomaa- 
mattamme tulemme opettaneeksi myös eri- 
laisia eleitä, käsimerkkejä ja vartaloapuja sen 
sijaan, että koirat aidosti kuuntelisivat käsky- 
jämme. Arjessa ja kaikissa lajeissa tällä ei ole 
niin suurta merkitystä, jos käskyjen tukena 
on sallittua käyttää esimerkiksi käsimerkkejä. 
TOKOssakin joissakin tilanteissa käsimerkit 
ovat sallittuja (esim. kaukokäskyt), mutta pää- 
asiassa kaikki ohjaajan turhat eleet ja avut vie- 
vät turhia pisteitä liikkeitä arvioitaessa. 


Käskyjen erottelua voi harjoitella erillään 
TOKO-liikkeistä, esimerkiksi opettamalla 
koiralle joitakin ohjaajan ympärillä toteutet- 
tavia tehtäviä: 


e ”sivu” — sivulletulo etukautta 

e ”takaa” — sivulletulo takakautta (koira kier- 
tää ohjaajan) 

e ”täällä” — siirtyminen istumaan ohjaajan 
eteen 

e ”bacl — koira siirtyy ohjaajan vasemmalta 
sivulta takakautta ohjaajan oikealle puolelle 

e ”hop” - hyppy ohjaajaa vasten 

e ”kieppi” — pyörähdys ohjaajan sivulla 

e ”kasi? — pujottelu ohjaajan jalkojen välistä 

e ”tökkää” — koira painaa kuononsa ohjaajan 
edessä/sivulla vasten ohjaajan kättä 


Ensin edellä mainitun kaltaisia tehtäviä opete- 
taan koiralle yksi kerrallaan ja kaikki eri tehtä- 
vät nimetään omilla käskysanoilla (ylläolevat 
käskyt ovat vain esimerkkejä). Myöhemmin 
kun koira osaa käskyt, näitä tehtäviä voidaan 
ketjuttaa useampi peräjälkeen satunnaisessa 
järjestyksessä, esim. ”sivu-kieppi-back-hop- 
viereen”. Aluksi koiraa toki autetaan käsiavuin, 
mutta myöhemmin tavoitteena on, että koira 
erottelee käskyt vain sanojen perusteella oh- 
jaajan seisoessa passiivisena paikallaan. Myös 
viivettä käskyjen välillä kannattaa vaihdella. 


Harjoituksen tarkoituksena on saada koira 
kuulolle ja korkeassakin vireessä erottelemaan 
käskyjä. Tämänkaltaisella harjoituksella voi 
esimerkiksi aloittaa treenit tai sitä voi tehdä 
vaikka pienenä kuuntelutreeninä ennen koe- 
suoritusta. 


Näitä erilaisia käskyjä voi käyttää myös liikkei- 
den lomassakin testatakseen kuinka tarkkana 


koira on. Esimerkiksi tilanteessa, jossa koiralla 

on suuri odotusarvo lähteä ryntäämään kapu- 
lan perään tai merkille, voidaankin ennen lä- 
hetystä sanoa ”kierrä?-käskyn sijasta ”kieppi”; 
ja jos koira tottelee, se voidaan palkata lelulla/ 
makupalalla tai päästää tekemään odottaman- 
sa tehtävä. Mitä samankaltaisemmat käskyt 
ovat toisiinsa nähden (vrt. kierrä ja kieppi), 
sitä haastavampaa niiden erotteleminen on. 
Toisaalta samalla koira oppii, että jokainen 
käsky on kuunneltava viimeiseen tavuun ja 


perusteellisesti tai sitten ei tehdä ollenkaan.” 


Kirjoittaja Marianne Forsell on TOKOlle sydämensä vuosia sitten menettänyt, maailmanmesta- 
ruustasolla menestystä niittänyt TOKO-kisaaja ja -kouluttaja. Hän on järjestänyt koulutuksia 
ympäri Suomen: yhdistyksille, koirakerhoille, yksityisille treeniporukoille ja koirakoille. Hän on 
pitänyt koulutuseminaareja myös ulkomailla. Hän on saavuttanut omille flateilleen Suomen- ja 
pohjoismaiden tottelevaisuusvalion arvoja. Hän kuuluu valtakunnalliseen TOKOn valmennus- 
renkaaseen ja on edustanut Suomea TOKOn menestyksekkäässä maajoukkueessa. Tottelevai- 
suuskokeiden lisäksi Marianne harrastaa näyttelyitä, sekä treenaa noutajien metsästyskokeisiin. 
TOKO on on aina kiehtonut häntä lajina, koska siinä hienoimmillaan tiivistyy koiran ja ohjaajan 
välinen yhteistyö, vauhti, intensiivisyys ja tarkkuus. "Se mihin ryhdytään tehdään tarkasti ja 


Tässä jutussa keskitytään TOKO-liikkeiden sijasta siihen, miten 
koiran kuuliaisuutta ja tarkkuutta käskysanoille voisi kehittää. 


kirjaimeen saakka ennen käskyn toteutusta. 
Samanlaista tarkkuutta käskyillehän voi har- 
joittaa koiralle myös arkisissa tilanteissa: Esi- 
merkiksi koiran odottaessa lupaa johonkin, 
voidaankin koiran nimen sijasta sanoa ensin 
pari muuta koiran nimeä muistuttavaa sanaa, 
”viltti” ”vilkku” ”Wili!” tai vapautustilanteessa 
Patti”, ”vappu”, ” Vapaa!” jne. Vain mielikuvi- 
tus on toteutuksen rajana. 

- Marianne 

i BOZITA 


SWEDISH FUNCTIONAL OUALITY 


Together 


Bozita Robur on Ruotsissa valmistettu superfunktionaalinen koiran- 
ruoka. Luonnollisista raaka-aineista valmistettu korkealuokkainen 
ravinto vahvistaa kehon omia toimintoja. Kun haluat antaa koirallesi 
parhaat mahdolliset edellytykset - täytä sen kuppi aterialla joka on 
täynnä luonnon omaa voimaa. 


Www.bozita.fi 


